Երևանի պետական համալսարանն իր հանձնառությունն ունի համակարգի կայացման գործում. հետբուհական լրացուցիչ կրթության զարգացումը ներառված է նրա առաքելության մեջ և արտացոլված ռազմավարական նպատակներում: ԵՊՀ-ում լրացուցիչ կրթության հայեցակարգը խարսխված է երկու հիմնադրույթների վրա՝ պրոֆեսորադասախոսական կազմի կատարելագործում և շրջանավարտների անընդհատ կրթության ապահովում: Ըստ այդմ՝ իրականացվում է լրացուցիչ կրթության երկու հիմնական ծրագիր՝ դասախոսների որակավորման բարձրացում և մասնագիտական վերապատրաստում: Ի դեպ, առաջին ծրագիրը դիտարկվում է և՛ որպես նպատակ, և՛ որպես միջոց՝ ապահովելու համալսարանական կրթության շարունակականությունը: